বলিউডের প্রতি কোনও আকর্ষণ ছিল না মমতা কুলকার্নির। মায়ের চাপেই নাকি ফিল্ম ইন্ডাস্ট্রিতে পা রেখেছিলেন মমতা। তাই বলিউড থেকে সরে যেতে তাঁর কোনও অসুবিধে হয়নি। মাদক ব্যবসার সঙ্গে তাঁর এবং প্রেমিক ভিকি গোস্বামীর যুক্ত থাকা প্রসঙ্গে একটি সাক্ষাৎকারে মমতা বলেছেন, ‘‘দুবাইয়ের এক পার্টিতে ভিকির সঙ্গে দেখা হয়েছিল। সেখানকার এক হোটেলের মালিক ছিল ও। ভিকি প্রেমের প্রস্তাব দেওয়ার অনেকদিন পরে আমি রাজি হয়েছিলাম। তারপর সবকিছু ছেড়ে ওর কাছে চলে গিয়েছিলাম।’’ বরাবরের মতো এবারেও মমতা মাদক ব্যবসার সঙ্গে তাঁর কিংবা ভিকির যুক্ত থাকার কথা অস্বীকার করেছেন। আপাতত কেনিয়ায় রয়েছেন তিনি। তবে ভারতে ফিরে আসবেন কি না, সে বিষয়ে নিশ্চিত কিছু জানাননি নায়িকা।